
PROME MINISTER TA 
FELICITA SENORA 
ALIDA FRANCIS: 

E PROME 
GEZAGHEBBER 
HENDE MUHE DI 
SINT EUSTATIUS 

Diaranson 10 di Februari seňora Alida Francis a huramenta como 
gezaghebber nobo di Sint Eustatius. Pa prome biaha den historia di 
e isla un hende muhe ta gezaghebber. 


Seňora Alida Francis (58) a nace na Sint Eustatius y a studia 
periodismo na School voor Journalistiek na Tilburg, Hulanda. Seňora 
Francis tawata Comisionario di Gobierno Interino y desde februari 
2021 tawata Comisionario di Gobierno di Sint Eustatius. Prome 
cu esey „el a traha como senior communicatieadviseur y vocero 
na Rijksdienst Caribisch Nederland y tambe e tawata directora di 
Tursimo di e isla. 


Cu e nombramento aki e medida di supervision cu desde aňa 2018 
Hulanda a pone riba Sint Eustatius ta vence y desde awor Sint 
Eustatius mes ta responsabel pa e gobernacion y e finansas di e isla. 


Prome Minister Evelyn Wever-Croes, den nomber di Gobierno di 
Aruba ta manda palabra di felicitacion na Gezaghebber Francis y ta 
dese'e tur clase di exito. ШШШ 

Ban Proteha Nos Muchanan: 


Desde inicio di Gabinete Wever-Croes na 2017, Gobierno 
di Aruba ta haciendo tur posibel pa atende cu e problema 
delicado di abuso y abuso sexual di menor. Pa trece mas 
conscientisacion ainda den pueblo, Gobierno a decreta luna 
di april como Luna Nacional Contra Abuso di Mucha. Riba 
prevencion, ehecucion y conscientisacion, Gobierno hunto 
cu Comision Nacional di Abuso di Menor, organisacionnan y 
fundacionnan gubernamental y no gubernamental, ya a tuma 
diferente accion pa yuda preveni y combati e crimen grave aki 
contra nos muchanan. 


Sinembargo, e ta un berdad hopi tristo cu e problematica aki ta 
cuminsa hopi cerca di cas mes, di esnan hopi cerca di un mucha. 
For di un estudio haci, ta alarmante e cifra y informacionnan 
obteni di casonan di abuso di mucha. 99% di casonan na unda 
muchanan ta wordo abusa sexualmente, ta wordo abusa door 
di personanan cu e victima conoce. E por ta un amigo di cas, 
of amiga of amigo di mama y tata, pareha nobo, door di omo, 
door di welo, of padrastro. Esakinan ta personanan cu ta cerca 
di e muchanan y kendenan e muchanan ta confia. Personanan 
kendenan a mayornan a confia pa laga nan yiunan den nan 
cuido. 

Esaki ta un indicacion fuerte cu e problema mas serio no ta ley, 
Gobierno of hues. E problema mas serio ta den famia. Eynan 
nos mester enfoca. Eynan Gobierno no por drenta facilmente. 
Esey ta responsabilidad di cada famia, di cada persona cerca 
di e mucha cu e mucha ta confia. Por cambia tur ley pero si 
den famia e abuso sigui te hasta wordo permiti y tolera, nos 
ta sigui faya nos muchanan. Y ta hunto so nos lo preveni y 
combati e crimen aki contra nos menornan inocente. 


“Nos mester confronta e berdad aki, aunke cu e ta incomodo 
y delicado. Abuso hopi biaha ta socode door di personanan di 
confiansa, personanan cu mester ta esunnan cu mester brinda 
proteccion na nos muchanan. Nos por cuminsa pa evita 99% 
di e casonan aki door di wak miho cu kende nos ta laga nos 
yiunan y reconoce señalnan den e mucha of den esnan cu ta 
wak pa e mucha. 


Door di ta consciente, acepta loke ta pasando, y door di 
accionnan preventivo, nos por traha pa un futuro caminda 
cada mucha ta crede den un ambiente liber for di e garanan di 
abuso. Nos muchanan merece miho”, Prome Minister Evelyn 
Wever-Croes a expresa. MN 

MINISTER 


A ATENDE PRESENTACION DI 


RAINWATER HARVESTI 


Diamars mainta seis studiante di 
Universidad di Utrecht, den colaboracion 
cu Santa Rosa y Universidad di Aruba 
a presenta nan proyecto "Rainwater 
Harvesting", esta coleccion di awasero. E 
studiantenan a enfoca ariba un solucion 
sostenibel pa un di e retonan mas grandi 
cu Sector Primario ta enfrenta: e falta di 
awa. 


E falta di awa ta un desafio constante 
pa cunukeronan local, y e solucion pa 
colecta awa di yobida directo ta presenta 
un oportunidad pa obtene awa di manera 
eficiente y sin gasto adicional. Durante 
nan presentacion, e studiantenan a 

investiga y discuti varios metodonan 
y strategianan pa optimalisa e uzo di 
awasero. Nan presentacion a resalta e 
importancia di practicanan sostenibel den 
maneho di awa, ofreciendo solucionnan 
cu por mitiga escasez di awa y promove 
cuido di nos medio ambiente. 


Actualmente Aruba tin awa di suelo, 
grondwater, pa cuater mil persona so 
cual ta 0,04% di nos poblacion. Esaki ta 
sin tene cuenta cu e demanda enorme 
di awa pa e sector turistico. Pues e 
investigacion ariba coleccion di awacero 
ta accentua e rol vital cu awa ta hunga 
pa e desaroyo sostenibel di nos pais, 


Segun Minister Ursell Arends, encarga cu 
Sector Primario, “nos isla por transforma 
su mes di un paisahe di desierto pa un 
oasis. E iniciativa di rainwater harvesting 
ta un paso importante den e direccion 
ey, na un manera sostenibel pa medio 
ambiente.” 


Minister Arends ta extende un palabra di 
gradicimento na e studiantenan pa nan 
esfuerso, na Santa Rosa pa guia futuro 
profesionalnan den area di sostenibilidad, 
y na Universidad di Aruba pa fomenta 
colaboracion interinstitucional. MN 

KEN POR YAMA 125 ? 
TUR ESNAN CU TA DI EDAD AVANSA Y TA SINTI E DESEO 
PA HIBA UN COMBERSACION AMENO, HAYA UN HENDE PA SCUCHA BO, 
OF PA COMPARTI SENTIMENTONAN DI ALEGRIA, DI PREOCUPACION, 
DI TRISTESA, DI SOLEDAD, OF DI DISGUSTO. 

MINISTER 


E siman aki Minister Maduro di Finansa a reuni cu Departamento 
di Finansa pa asina repasa e detayenan di locual ta bira 
e ‘Voorjaarsnota’ of ‘Nota di Comienso di Aňa" den cual 
Parlamento na comienso di aña caba ta wordo informa di e 
cambionan den Presupuesto 2024. 


Na aña 2023 tabata pa prome biaha cu Minister Maduro di 
Finansa a haci entrega di un Nota di Comienso di Aña na 
Parlamento. Te cu aña 2022, nos conoce un 'Najaarsnota,' un 
"Nota di Fin di Aňa" den cual Parlamento despues di mitar aña 
ta wordo informa di e cambionan den Presupuesto. Basa riba 
e 'Nota di Fin di Aña' Gobierno ta presenta un Presupuesto 
Suppletorio den cual ta pidi Parlamento aprobacion pa e 
cambionan si esaki ta necesario. 


Pa duna Parlamento un bista mas tempran di e cambionan 
necesario den e Presupuesto di Pais Aruba, Minister di Finansa 
a introduci un 'Nota di Comienso di Aña' pa prome biaha na 
aña 2023. E Nota aki lo keda presenta den e promer mitar di 
aña y esaki tambe lo por wordo compaña pa un Presupuesto 
Suppletorio pa pidi Parlamento aprobacion pa e cambionan. 

E ultimo aki ainda mester keda dicidi pa Conseho di Minister. 


Cu e introduccion di e "Voorjaarsnota" of "Nota di Comienso di 
Aña' den e ciclo presupuestario di nos Pais, Gobierno ta brinda 
Parlamento informacion presupuestario na mas momento 
den un aña. Esaki sigur ta yuda e derecho di 'budgetrecht' di 
Parlamento di Aruba y ta brinda mas transparencia na Pueblo 
riba con e fondonan publico ta keda uza pa Gobierno. MN 

MINISTER MADURO 
DI CULTURA TA 
RECONOCE SR. 
IVAN JANSEN PA 
SU CONTRIBUCION 
SIGNIFICANTE 

NA E HERENCIA 
CULTURAL MUSICAL 
DI ARUBA 


Diaranson anochi na Cas di Cultura, Minister Maduro di 
Cultura tabata tin e placer di por a hiba palabra na e estreno 
di e documentario di e musico Arubiano sr. Ivan Jansen. E 
mandatario a haci uzo di e ocasion bunita aki pa asina den 
nomber di Gobierno di Aruba, presenta un reconocemento 
na sr. Ivan Jansen pa su contribucion significante na e 
herencia cultural musical di Aruba. Minister Maduro a haci e 
reconocemento di sr. Ivan Jansen cu e siguiente discurso. 


Un cordial bon nochi na tur presente. Specialmente na Ivan 
Jansen, su casa Myrna Jansen — Feliciano, su yiunan y 
demas famia y amistadnan. Primeramente masha danki pa e 
invitacion y ta un honor pa por dirigi algun palabra na estreno 


di e Documental Ivan Jansen. 


Musica ta hopi importante den nos bida, e ta conmove y ta 
conecta hende di tur pais y tur idioma na un nivel emocional 
y profundo. E ta inspira imaginacion, sostene salud mental y 
ta toca curason, genera sentimento y lanta emocion. Mi mes 
stima musica masha hopi. 


Como Minister di Cultura mi ta aplaudi e iniciativa aki, ya 
cu musica ta un patrimonio nacional intangibel y ta masha 
importante pa documenta nos herencianan cultural. Di e 
manera aki e historia ta keda existi pa semper y nos futuro 
generacionnan por haci bon uzo di dje. 


Alabes den e documental aki nos ta cera conoci cu e musico 
Ivan hopi mas di acerca, ya e ta bay comparti su historia di 
su carera musical, su conocemento, produccionnan, su 
contribucionnan na diferente musiconan/artistanan local, 
alabes su logronan local y internacional y e retonan cu ela 
encontra durante su carera musical. 


Ivan su CV ta impresionante, Ivan no ta solamente un musico, 
un guitarista clasico y di jazz, sino tambe e ta productor, 
compositor, areglista, educador, lider di banda y empresario. 


Manera boso mes por a nota, Ivan ta un musico multifacetico y 
cu yen abilidad, creatividad y talento. Aki rato den e documental 
nos lo siña conoci hopi mas tocante lvan Jansen. 


Permiti djis menciona un tiki di e carera musical profesional 
di Ivan. Ivan ta e prome guitarista clasico profesional di Aruba. 
Ivan a sa di prepara su mes academicamente hopi bon. Ela 
sigui su estudio di guitara clasico na Colombia y a atende tayer 
na Venezuela. Ademas Ivan a gradua cum laude na Berklee 
College of Music na Boston, cu ta un di e universidadnan di 
musica mas renombra mundialmente. mm 

Continuacion RECONOCIMENTO IVAN JANSEN.... 


Tambe Ivan ta un guitarista di e genero di jazz y ta e prome 
Arubiano cu a incorpora ritmonan di folklore musical di Aruba, 
den conceptonan harmonico contemporaneo di jazz for di den 
añanan 1980. Un ehempel ta e composicionnan di Padu del 
Caribe y Rufo Wever pa toca riba piano, Ivan a aregla esakinan 
pa toca riba guitara. Esakinan ta inovacionnan di Ivan Jansen 
cu ta bay den historia musical di Aruba. 


Ademas Ivan tin su mesun website ivanjansen.com riba cual 
mundo henter por scucha su composicionnan. Hunto cu tur 
esaki Ivan ta deleita nos turistanan den hotelnan cu nos 
musica. Ta remarcabel cuanto Ivan ta stima nos Pais Aruba y 
con e ta crea y promove Aruba su musica. 


Algo otro cu ta notabel ta cu Ivan gusta yuda y traspasa su 
conocemento. Ivan ta docente di guitara clasico y electronico 
na Scol di Musica Rufo Wever. No solamente e ta sifia su 
studiantenan pa bira un bon guitarista pero tambe e ta inculca 
e amor pa musica di foklore den e hobennan. Ademas Ivan ta 
prepara su studiantenan pa drenta conservatorium y practica 
nan carera musical localmente of den exterior. 


Hunto cu tur esaki Ivan a funda un compania pa representa e 
musiconan y cantantenan y ta yuda promove artistanan jong 
pa nan progresa y pa nan por haya contrato pa nan por actua 
den varios hotel y otro establecimiento. 


Tin hopi mas di conta di Ivan por ehempel cu ela toca pa 
miembronan di nos Cas Real y tambe a forma parti di varios 
orkesta sinfonica y conciertonan local y internacionalmente. 


Esaki ta djis un parti cortico di e carera musical di Ivan, den e 
documental cu lo wordo estrena aki rato, nos por conoce hopi 
mas di dje. Mi tin sigur cu e documental aki tabata un soño di 
Ivan y cu hopi fe y perseverancia ela logra realisa. 


Na nomber di Gobierno y pueblo di Aruba, mi ta yama Ivan 
Danki pa e bunita regalo aki pa nos comunidad di Aruba. 
Masha Danki pa contribui na e herencia cultural musical di nos 
Pais. Un palabra di gradicimento tambe na tur cu a coopera pa 
haci e documental aki un realidad. Un danki special na Unoca 
cu tambe a kere den e importancia di e documental aki. 


Aruba ta chikito riba mapa, pero un bes mas ta demostra cu 
nos ta grandi na talento. Nos ta sinti nos orguyoso di un video 
documental contando historia di un Arubiano y produci door di 
nos mes yiunan di tera. Cue iniciativa di Ivan aki por inspira mas 
persona cu tin un historia pa conta, pa traha un documental. 
Asina nos por laga e historia atras pa generacionnan cu ta bini 
despues di nos. 


Ivan, sa cu Aruba ta aprecia bo y cu Dios sigui bendiciona bo 
y cuida bo pa bo por sigui comparti bo conocemento, talento, 
creatividad y sigui contribui na nos cultura musical y deleita 
nos cu bo guitara. Y manera semper mi ta bisa: “Cultura bo tin 
cu bib'e'. Masha Danki Ivan pa bo aporte na e arte di musica 
cu ta parti di nos cultura. 


Mi kier a yama padilanti un rato sr. Ivan Jansen. Ivan, como 
Minister di Finansa y Cultura y na nomber di Gobierno di Aruba, 
mi ta otorga bo e aprecio chikito aki pa tur locual bo a haci pa 
nos cultura musical na Aruba. 


E plakaat ta bisa: “Gobierno di Aruba, Reconocimiento na IVAN 
JANSEN. Danki pa bo contribucion significante na e herencia 
cultural musical di Aruba”. Minister di Finansa y Cultura, mr. 
Xiomara J. Maduro - Aruba, 10 di april 2024 


Ivan, masha pabien y masha danki pa eleva nos folklore den e 
nivelnan di mas halto musicalmente. MN 

MINISTER 


E siman aki alumnonan di klassen 6 di Colegio San Hose a ricibi 
presentacion di e metanan di desaroyo sostenibel, e "Sustainable 
Development Goals (SDGs), duna door di Minister Geoffrey Wever. 
E proyecto aki a cuminsa aña pasa unda 6e klasnan di scolnan basico 
ta haya presentacion pa yuda cu conscientisacion di kico e metanan 
di desaroyo sostenibel ta ensera y con cada un di nos por yuda na 
logra e metanan. E presentacion tabata uno interactivo na cual e 
hobennan a participa activamente. Hobennan tin e oportunidad pa 
haci un diferencia pa nan mes, nan famia y pa nan comunidad. 


E Metanan di Desaroyo Sostenibel ta consisti di 17 metanan riba 
cual paisnan ta traha pa alcansa den nan contexto nacional. E 
metanan ta: 1. Caba cu pobresa; 2. Caba cu hamber, 3. Salud y 
bienestar; 4. Enseňansa di calidad: 5. Igualdad di genero; 6. Awa 
limpi; 7. Energia limpi y economico; 8. Trabou decente y crecemento 
economico; 9. Innovacion y infrastructura; 10. Reduci desigualdad; 
11. Barionan y comunidadnan sostenibel; 12. Produccion y consumo 
responsabel; 13. Accion riba clima; 14. Bida bou awa; 15. Bida riba 
tera; 16. Paz, husticia y institucionnan formalisa; 17. Partnership pa 
logra e metanan. 


Minister Geoffrey Wever: “Un danki na Colegio San Hose pa a ricibi 
nos.” m 

Minister Geoffrey Wever 


TA INTRODUCI 
BARINAN NOBO CU 
DOBEL CAPACIDAD 
DEN ORANJESTAD 

- UN PRODUCCION 


LOCAL DI 
"METABOLIC 


FOUNDATION" 


Den un esfuerso pa mehora limpiesa y 
promove sostenibilidad den cuadro di e 
revitalisacion den e ciudad di Oranjestad, 
Minister Geffrey Wever conhuntamente 
cu “Metabolic Foundation” pronto lo 
introduci un serie di barinan di sushi 
nobo, cu tin dobel capacidad di 100 
galon cada un pa reemplasa tur e 
barinan existente den centro di ciudad. 


Metabolic Foundation ta un organisacion 
local dedica na produccion di varios 
producto for di plastic cu nan ta colecta 
y recicla na Aruba. E proyecto aki 
ta forma parti di e esfuerso total pa 
revitalisa Oranjestad, cu limpiesa como 
un elemento integral y esencial. 


Minister Geoffrey Wever ta pone enfasis 
riba proyectonan di alto impacto y 
subraya e importancia di e ambiente y 
creacion di un economia nobo basa riba 


e modelo circular. Tur e esfuersonan aki 
ta destina pa impulsa e economia local, 
demostrando un vision progresivo y 
sostenibel pa e futuro di Oranjestad. 


Durante un bishita na e tayer di Metabolic 
Foundation, e mandatario a ricibi un 
splicacion detaya tocante e proceso 
di produccion di e barinan di sushi. E 
barinan nobo, diseña pa sostene un 
volumen mas grandi di desperdicio, tin 
como meta pa adresa e deficiencianan 
di e barinan actual den centro di e 
ciudad, cu tin capacidad chikito y ta den 
condicionnan malo, contribuyendo na 
un ambiente mas limpi y organisa. E 
barinan nobo ta traha di plastico colecta 
y recicla na Aruba. 


E instalacion di e barinan nobo ta 
un paso importante pa conscientisa 
e comunidad tocante e importancia 


di reciclahe y maneho adecuado di 
desperdicio. Ademas, e ta refleha e 
compromiso di gobierno di Aruba pa 


sostene organisacionnan local den 
ampliacion di nan capacidad por sigui 
contribui na maneho di desperdicio riba 
nos isla. E inversion di mas cu 60,000 
Florin den e proyecto aki ta beneficia e 
pais den conscientisacion y reduccion di 
desperdicio. 


E introduccion di e barinan nobo aki 
ta un paso pa dilanti den direccion di 
un Oranjestad mas limpi, saludabel y 
sostenibel, reafirmando e compromiso 
pa un revitalisacion integral di e 
ciudad cu no solamente ta mehora su 
apariencia, pero tambe su calidad di 
bida y sostenibilidad ambiental, segun 
Geoffrey Wever. 


Fundacion Mi Voz Ta Bo Voz, Comision Nacional di Abuso Sexual di Mucha 
y Gobierno di Aruba ta presenta: 


MA 
(onscientisacion y Prevencion di 


Abuso di Mucha 


erg: 
Drs. Melva Croes-Yanez | NeuroPsycholoog 
Dr. Audrey Khan | Klinische Psycholoog 
Sra. Magali Maduro | Directora Bureau Sostenemi 
Sra. Omaira Britten | Poeta 

Arte di Muraya na San Nicolas no ta simplemente 
verf riba bloki. E creatividad, fantasia y color riba e 
murayanan ta un fuente di inspiracion di artistanan 
pa encurasha nos pa brasa e poder di creatividad y 
colaboracion na nos barionan di Aruba. 

